La Bibia piemontèisa/Testament Vej/Isaia/Isaia 61


Isaia

61

Nosgnor a farà artorné giovo Sò pòpol 

Lë Spìrit dël Signor sovran a l'é an mi, përchè Nosgnor a l'ha sernume. A l'ha dame la comission ëd porté la bon-a neuva ai pòver, ëd giuté coj ch'a l'han ël cheur crasà, ëd proclamé la liberassion dij përzoné e ch'a vëdran torna la lus coj ch'a son an caden-e; ëd proclamé l'ann ëd grassia 'd Nosgnor, ël di che nòstr Dé a farà giustissia, e 'd consolé tùit coj ch'a son sagrinà. A tui coj ch'a pòrto 'l deul për Sion chiel a-j darà na coron-a an leu 'd sënner, ël përfum ëd la festa an leu dël pior dël deul, ëd ròbe sfarsose an leu dël dëscorament. Ant la giustissia ch'a 'rseivran, lor a saran coma la  rol granda che 'l Signor a l'ha piantà për arvelé Sò splendrior. 

Lor a 'rcostruvran le ruin-e antiche e restaureran le sità devastà, chità 'nt la desolassion tant temp fa. Ëd forësté a soagneran ij vòstri strop, ëd forësté a travajeran vòstri camp e vòstre vigne. I sareve ciamà: "Ij sacerdòt dël Signor, ij ministr ëd nòstr Dé". I godreve le richësse dle nassion e iv gloriereve 'd tùit ij bin ch'i arseivreve da lor. An leugh ëd la vërgògna i arseivreve na dobia porsion d'onor. An leugh ëd l'umiliassion as arlegreran ëd la tèra ch'a 'rseivran. Eh, lor a arseivran na dobia porsion an soa tèra e a saran sodisfàit për sèmper. Përchè mi, ël Signor, i dago 'n grand valor a la giustissia e i l'hai 'n ghignon l'angiustissia e la rapin-a. I arcompenserai mè pòpol përchè i son fedel. I farai con lor un pat ch'a dura për sèmper. Ij sò dissendent a saran famos an tra le nassion, ij sò fieuj an tra ij pòpoj. Tuti coj ch'a-j vëdran a arconosseran che 'l Signor a l'ha benedije. 

I sarai pien ëd gòj për Nosgnor, mè Dé, përché Chiel a l'ha 'rvestime con la vestimenta dla salvëssa e festonà con ël mantel ëd la giustissia. I smijo a n'ëspos con soa vestimenta 'd nòsse, i smijo a na sposa ch'a pòrta soa giòja. Nosgnor Dé a mostrerà soa giustissia a le nassion dël mond. Tùit a lo lauderan! Soa giustissia a sarà coma 'n giardin ant ël temp ëd le fior con ëd piante ch'a chërso daspërtut!

Nòte 

Piemontèis 
Bibia
Testament Vej
Isaia